DA Den Europæiske Unions Tidende C 39/9

Høringskonsulentens endelige rapport (1)

Konvolutter (genpålæggelse af bøde)

(sag AT.39780)

(2018/C 39/05)

Udkastet til afgørelse ændrer Kommissionens tidligere afgørelse af 10. december 2014 i sagen om konvolutter (i det følgende benævnt: »afgørelsen fra 2014«) (2). Ændringen vedrører fem selskaber (Printeos SA, Printeos Cartera Industrial SL (3), Tompla Scandinavia AB, Tompla France SARL og Tompla Druckerzeugnisse Vertriebs GmbH), som alle tilhører samme virksomhed (i det følgende samlet benævnt »Printeos«).

Efter forligsproceduren i kartelsager blev det i afgørelsen fra 2014 konstateret, at fem virksomheder, herunder Printeos, havde deltaget i et kartel, hvilket er en overtrædelse af artikel 101 i TEUF og EØS-aftalens artikel 53, og alle de pågældende selskaber blev pålagt bøder.

Printeos indbragte afgørelsen fra 2014 for Retten med påstand om annullering af bøden, ikke om annullering af det forhold, at der var sket en overtrædelse. Ved dom af 13. december 2016 annullerede Retten den del af afgørelsen fra 2014, som pålagde Printeos bøden, med det argument, at der ikke var blevet angivet en tilstrækkelig begrundelse for de relative bødebeløb, der var blevet pålagt de fem virksomheder (4).

Generaldirektoratet for Konkurrence meddelte ved brev af 29. marts 2017 Printeos, at det havde til hensigt at vedtage en ny afgørelse om genpålæggelse af den samme bøde til Printeos, denne gang med tilstrækkelig begrundelse, og generaldirektoratet opfordrede Printeos til at fremsætte sine bemærkninger hertil.

I sit svar af 17. april 2017 fremførte Printeos det argument, at vedtagelse af en ny afgørelse ville krænke ne bis in idem-princippet, eftersom afgørelsen fra 2014 stadig eksisterer og er endelig.

Efter min mening krænker udkastet til afgørelse ikke ne bis in idem-princippet. Ifølge Domstolens retspraksis forbyder princippet således kun, »at der foretages en ny realitetsvurdering af overtrædelsens rigtighed, som har til følge, at der anvendes enten endnu en sanktion, som føjes til den første, i det tilfælde, hvor der atter fastslås at foreligge ansvar, eller en første sanktion i det tilfælde, hvor det ansvar, som ikke antages at foreligge i henhold til den første beslutning, fastslås at foreligge ved den anden beslutning« (5). Udkastet til afgørelse passer ikke på nogen af de to forbudte scenarier: Det blev fastslået, at der foreligger ansvar i afgørelsen fra 2014, og i udkastet til afgørelse fastslås det ikke, at der foreligger endnu et ansvar, eller at der pålægges endnu en sanktion, den første sanktion genpålægges blot efter Rettens annullering af den første sanktion. Eftersom Retten ikke har gjort brug af sin fulde prøvelsesret vedrørende bøden, men blot annulleret den på grund af en utilstrækkelig begrundelse, har Kommissionen ikke mistet sin beføjelse til at pålægge bøden igen (6).

Jeg har i overensstemmelse med artikel 16 i afgørelse 2011/695/EU undersøgt, om udkastet til afgørelse kun omhandler klagepunkter, som parterne har haft mulighed for at fremsætte bemærkninger til, og jeg konkluderer, at det er tilfældet.

Jeg finder overordnet set, at alle de processuelle rettigheder er blevet overholdt i denne sag.

Bruxelles, den 9. juni 2017. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29) (»afgørelse 2011/695/EU«).

(2) Kommissionens afgørelse C(2014) 9295 final af 10. december 2014. Et resumé af afgørelsen blev offentliggjort i EU-Tidende (EUT C 74 af 3.3.2015, s. 5) sammen med høringskonsulentens endelige rapport (EUT C 74 af 3.3.2015, s. 4).

(3) Tidligere kaldet Tompla Sobre Exprés SL.

(4) Dom i sag Printeos mod Kommissionen, T-95/15, ECLI:EU:T:2016:722.

(5) Dom i sag Limburgse Vinyl Maatschappij m.fl. mod Kommissionen, C-238/99 P, C-244/99 P, C-245/99 P, C-247/99 P, C-250/99 P, C-251/99 P, C-252/99 P og C-254/99 P, ECLI:EU:C:2002:582, præmis 61.

(6) Idem, præmis 693.